Odločba Komisije

z dne 25. marca 2003

o uporabi člena 3(3)(e) Direktive 1999/5/ES Evropskega parlamenta in Sveta za radijsko opremo, namenjeno uporabi na plovilih, ki niso vključena v Mednarodno konvencijo o varstvu človeškega življenja na morju, ter vključevanju v sistem avtomatične identifikacije (AIS)

(notificirana pod dokumentarno številko K(2003) 808)

(Besedilo velja za EGP)

(2003/213/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalni opremi ter medsebojnem priznavanju skladnosti te opreme [1], in zlasti člena 3(3)(e) Direktive,

ob upoštevanju naslednjega:

(1) Številne države članice so uresničile ali nameravajo uresničiti skupna varnostna načela in pravila za opremo sistema avtomatične identifikacije (AIS) na plovilih, ki niso vključena v Mednarodno konvencijo o varstvu človeškega življenja na morju in za katera ne veljajo zahteve za prevoz iz poglavja V Mednarodne konvencije o varstvu človeškega življenja na morju, 1974 (SOLAS).

(2) Usklajevanje radijskih storitev prispeva k varnejši plovbi plovil, ki niso vključena v Mednarodno konvencijo o varstvu človeškega življenja na morju, zlasti v primeru nevarnosti in slabih vremenskih razmer, zaradi česar države članice spodbujajo omenjena plovila k sodelovanju v AIS.

(3) AIS je opisan v pravilu 19 poglavja V – Zahteve za prevoz vgrajenih navigacijskih sistemov in opreme – SOLAS Mednarodne pomorske organizacije (IMO), ki določa navigacijsko opremo, ki se nahaja na krovu ladij, glede na posamezen tip ladje.

(4) Pravilnik o radiokomunikacijah Mednarodne zveze za telekomunikacije (ITU) dodeljuje AIS za uporabo nekatere frekvence: 161.975 (AIS1) in 162.025 (AIS2) MHz. AIS-u so lahko dane na voljo druge frekvence, dodeljene pomorskim komunikacijam. Vsa radijska oprema, ki deluje na teh frekvencah, mora biti združljiva z uporabo, določeno za te frekvence, in mora zagotavljati utemeljeno jamstvo, da bo v času obratovanja delovala pravilno.

(5) Ukrepi, določeni v tej odločbi, so v skladu z mnenjem Odbora za ocenjevanje skladnosti telekomunikacij in nadzor trga –

SPREJELA NASLEDNJO ODLOČBO:

Člen 1

Radijska oprema, ki deluje v okviru pomorskih mobilnih storitev, kakor je določeno v členu 1.28 Pravilnika o radiokomunikacijah Mednarodne zveze za telekomunikacije (ITU), ali v okviru pomorske mobilne satelitske storitve, kakor je določeno v členu 1.29 Pravilnika o radiokomunikacijah ITU, izpolnjujejo bistvene zahteve iz člena 3(3)(e) Direktive 1999/5/ES.

V ta namen se taka oprema oblikuje na tak način, da se zagotovi njeno pravilno delovanje v pomorskem okolju, za katerega je namenjena, na plovilih, ki niso vključena v Mednarodno konvencijo o varstvu človeškega življenja na morju, ter izpolnjuje vse ustrezne operativne zahteve sistema avtomatične identifikacije (AIS).

Člen 2

Zahteve iz člena 1 te odločbe se začnejo uporabljati z 28. marcem 2003.

Člen 3

Ta odločba je naslovljena na države članice.

V Bruslju, 25. marca 2003

Za Komisijo

Erkki Liikanen

Član Komisije

[1] UL L 91, 7.4.1999, str. 10.

--------------------------------------------------